На основу члана 5. став 1. Уредбе о средствима за подстицање програма или недостајућег дела средстава за финансирање програма од јавног интереса које реализују удружења („Службени гласник Републике Србије“, бр. 8/12, 94/13 и 93/15), члана 22. и члана 33. Одлуке о градским управама Града Сремска Митровица („Службени лист Града Сремска Митровица“, бр. 12/2016, 17/2016, 8-II/2017 и 15/2017), члана 11. раздео XIV и члана 53. Одлуке о буџету Града Сремска Митровица за 2018. годину („Службени лист Града Сремска Митровица“, бр. 18/2017), Програма за доделу буџетских средстава као дотацијa невладиним организацијама, кога је донело Градско веће под бројем 401-389/2018-III дана 28.02.2018. године, начелник Градске управе за саобраћај, комуналне и инспекцијске послове дана 07.03.2018. године,

р а с п и с у ј е

# К О Н К У Р С

**за доделу буџетских средстава као дотација**

**невладиним организацијама из области заштите**

**животињског света**

Расписује се јавни Конкурс за доделу средстава невладиним организацијама односно удружењима грађана (у даљем тексту: НВО) са подручја града Сремска Митровица, у циљу **помоћи и подстицаја за даљи рад, развој и афирмацију активности НВО из области заштите животињског света,** из буџета Града Срем. Митровица за 2018. годину са буџетскe позицијe:

* **299 - дотације невладиним организацијама**

**Укупно предвиђена буџетска средства за конкурс су: 1.800.000,00 динара**

**1.**Право на добијање и коришћење дотација по овом јавном позиву имају све НВО чије је седиште и који регистровану делатност обављају на територији града Сремска Митровица, које су директно одговорне за припрему и реализацију програма којим конкуришу, које планирају реализацију својих програма **током 2018. године**, а предност у стицању овог права имаће НВО које задовољавају следеће **програмске** **критеријуме**:

* остварују конкретне програме из области заштите животињског света, предложеним програмима подстичу и афирмишу хумано опхођење према напуштеним домаћим животињама, кроз програме посебно стимулишу овај вид активизма;
* предложеним програмима доприносе подизању услова из области заштите животињског света;
* кроз активности едукују грађане, промовишу одговорно власништво и организацију удомљавања напуштених животиња и доприносе да грађани боље разумеју проблем напуштених животиња;
* јачају капацитете невладиног сектора у области безбедности и људи и животиња;
* јачају масовност, мобилност и информисање у области заштите животињског света;
* својим програмима подстичу волонтеризам у области заштите животињског света;
* стварају услове за развој волонтерске делатности.

**2.Ближа мерила и критеријуми** за процену и вредновање поднетих предлога програма НВО су:

* да је реч о програму од јавног интереса;
* да програми за које конкуришу подстичу и афирмишу хумано опхођење према напуштеним домаћим животињама и посебно стимулишу овај вид активизма;
* да имају материјалне и људске ресурсе за спровођење преложеног програма;
* да имају јасно састављен буџет у складу са активностима предложеног програма;
* да је наведени буџет реалан и оправдан у односу на предложене активности;
* да постоји могућност даљег развијања програма и његова одрживост.

**3**.**УЗ ПРИЈАВУ НА ПРЕДВИЂЕНОМ ОБРАСЦУ ЗА УЧЕШЋЕ НА КОНКУРСУ ПОДНОСИ СЕ:**

1. Целокупни предлог пројекта са конкретним програмом, временом реализације

и финансијским планом за 2018. годину у писаној форми;

2. Број рачуна НВО отворен код Управе за трезор (копија потврде о отварању рачуна и копија картона депонованих потписа);

3. Доказ о уплати градске административне таксе.

Предлог програма НВО мора да садржи: област у којој се програм реализује, територију на којој би се програм реализовао, време и дужину трајања програма, врсту и обим активности који би се вршили у току реализације програма и укупан број лица који је потребан за извођење програма - укупна накнада лицима за реализацију програма не може бити већа од 20% од укупно траженог износа.

**4.ПОДНОШЕЊЕ ПРИЈАВА**

Обрасце Пријаве на конкурс – НВО - могу преузети на званичном сајту града **www.sremskamitrovica.rs под назнаком КОНКУРСИ.**

Пријаве се предају у градском Услужном центру, ул. Светог Димитрија бр. 13, са назнаком **„КОНКУРСИ“ - Дотације невладиним организацијама У ЗАТВОРЕНОЈ КОВЕРТИ.**

**Конкурс траје од дана објављивања у локалној штампи и на званичном сајту Града Сремска Митровица до 21. марта 2018. године.**

Додатне информације у вези са учествовањем на Конкурсу се могу добити на број телефона 022/618-265, сваки радни дан у времену од 07.00 до 15.00 часова.

**5.РАЗМАТРАЊЕ ПРИЈАВА И ДОНОШЕЊЕ ОДЛУКЕ**

Листу вредновања и рангирања пријављених програма утврђује Конкурсна комисија,

коју образује начелник Градске управе за саобраћај, комуналне и инспекцијске послове (у даљем тексту: начелник градске управе), посебним решењем, којим се утврђује састав и број чланова Комисије као и њени задаци.

Листа вредновања и рангирања пријављених програма биће објављена на интернет страници Града Сремска Митровица и порталу е-Управа, најкасније у року од 60 дана од дана истека рока за подношење пријава.

Учесници конкурса имају право увида у поднете пријаве и приложену документацију по утврђивању Листе вредновања и рангирања пријављених програма, у року од 3 (три) дана од дана објављивања наведене листе.

На Листу вредновања учесници конкурса имају право приговора у року од 15 (петнаест) дана од дана њеног објављивања.Приговор се подноси начелнику градске управе.

Одлуку о приговору, у форми решења, доноси начелник градске управе у року од 30 дана од дана пријема приговора.

Одлуку о избору програма којима се из буџета Града Сремска Митровица додељују средства за подстицање програма или недостајућег дела средстава за финансирање програма, начелник градске управе доноси у року од 30 дана од дана објављивања Листе вредновања и рангирања ако није било изјављених приговора, а ако је било изјављених приговора, одмах по коначности решења којим је решено по приговору.

Одлука из претходног става објављује се на интернет страници Града Сремска Митровица и порталу е-Управа.

Неблаговремене, непотпуне и пријаве које нису у складу са условима конкурса, Комисија неће ни разматрати.

Комисија неће разматрати ни пријаве оних подносилаца захтева који су у 2017. години користили средства из буџета града Сремска Митровица ако нису поднели извештај о правдању утрошка датих средстава, као и оних за које је утврђено да су средства трошили ненаменски.

Ако подносилац пријаве не испуњава прописане услове, Комисија одбацује пријаву као недопуштену.

НВО чије су пријаве благовремене, потпуне и допуштене, Комисија сврстава у Листу вредновања и рангирања и доставља начелнику Градске управе као предлог за доделу буџетских средстава.

Решење о додели и висини дотација доноси начелник Градске управе, на основу предлога Комисије, а по Конкурсу и критеријумима утврђених Програмом.

**6.ОБАВЕЗЕ НВО КОЈОЈ СУ ДОДЕЉЕНА БУЏЕТСКА СРЕДСТВА**

НВО, којој су додељена буџетска средства, је у обавези да води све потребне евиденције које омогућавају Градској управи спровођење контроле реализовања Уговора и утрошка средстава, као и да сву документацију о реализовању Уговора и утрошку средстава чува у складу са роковима чувања.

Због спровођења наведене контроле, НВО има и обавезу да овлашћеним лицима Градске управе омогући увид у целокупну документацију, и да им у поступку контроле пружи сва потребна обавештења.

У циљу транспарентности доделе и утрошка буџетских средстава, НВО током реализације Уговора мора на јасан и недвосмислен начин, у свим медијима и видовима оглашавања, да истиче да је њена делатност финансирана из буџета Града Сремска Митровица.

НВО, којој су додељена буџетска средства, је дужна и да Градској управи подноси Извештаје о свом раду и о обиму и начину стицања и коришћења средстава односно о реализацији програма, за који су јој наведена средства додељена.

Извештај се доставља квартално, осим у случају када програм не траје дуже од 6 (шест) месеци, и након реализације програма, а обавезно садржи: податке о степену реализације програма и утрошеним средствима.

Након реализације свог програма, обавезује се НВО која је добила дотацију да у року од 15 (петнаест) дана од дана утрошка тих средстава поднесе извештај о утрошку истих, а најкасније до 20.12.2018. године - уз који је дужна да приложи и фотокопије рачуна и изводе Управе за Трезор.

У случају да корисник не поднесе Извештај у предвиђеном року, дужан је да **врати** средства у буџет Града, најкасније до 31.12.2018. године и истовремено губи право да учествује на наредном Конкурсу.

**НАЧЕЛНИК**

***дипл.инж.саобраћаја Мирослав Јовановић с.р.***